મારો જન્મ ૧૯૯૧માં થયો હતો. આ એ સમય હતો જે સમયે જન્મેલ પેઢીનાં બાળકોને રમવાનું ઓછું મળતું, અને તેમાંય ઘરની બહાર રમવાનું તો વળી સાવ ઓછું મળતું. મારા માટે રમતગમતથી દૂર થતાં જવાનું શાળાએ જવાનું શરૂ થયું ત્યારથી થવા લાગ્યું. અમારા પીટી શિક્ષક ૪૫ વર્ષના હતા. તેઓ બહુ ચીડિયા હતા. તેમને તેમનું કામ તો સાવ જ પસંદ ન હતું. એટલે તેમને અમે પણ પસંદ ન આવતાં. પીટીના વર્ગની શરૂઆતમાં જ વૉર્મ અપ માટે તેઓ અમને મેદાનનાં દસ ચક્કર દોડાવતા. અમે જ્યારે થાકીને ઠૂસ થઈ જઈ એ ત્યારે જ અમને ખો ખો કે કબડ્ડી જેવી રમતો રમવા મળતી.ત્યારે બહુ મજા પડતી. મને યાદ છે કે જ્યારે હું છઠ્ઠા ધોરણમાં હતી ત્યારે પહેલવહેલી વાર અમારી શાળામાં બાસ્કૅટબૉલ માટેના થાંભલા અને નેટ લગાવાયાં હતાં. મને તો લાગ્યું કે મારી તો ઉંચાઈ ઓછી છે એટલે મેં કદી બાસ્કેટબોલ રમવાની કોશીશ પણ ન કરી.